Kan 'n huwelik 'n affair oorleef? - Gesonde Seks Blog
V & A oor Timothy Kieswetter se nuwe boek "Maak jou huwelik Affair-bestand" #2 "KAN 'N HUWELIK 'N AFFAIR OORLEEF?"
V. Hoe reageer mense gewoonlik wanneer hulle uitvind hulle lewensmaats het ‘n affair?
A.Die beste manier om dit te verduidelik is om dit te vergelyk met ‘n sterfte in die familie. Dit begin met ‘n krippelende skok, waar jy die nuus van die dood of affair verwerp as realiteit. Maar soos wat die skoknuus ‘n realiteit word, begin dit ‘n wêreld van emosies by jou los, alles van haat, woede, pyn en seer tot self-kritiek (“Wat kon ek beter gedoen het?”), skuldgevoelens (“Dalk was dit my skuld?”)
Die belangrikste ding om te verstaan in hierdie tydperk is dat alles wat jy voel of nie voel nie, heeltemal normaal is. Jy moet vir jouself tyd gee vir hierdie skok nuus van die affair om ‘n realiteit te word. Moet asseblief nie enige lewensbesluite neem soos om te skei of om iemand te vermoor in hierdie tydperk nie. Al wat jy nou moet doen is om die deel van jou huwelik wat afgesterf het te rou.
V. Kan ‘n mens regtig van iemand verwag om ooit weer ‘n ontroue lewensmaat te vertrou? Hoe kan iemand wat ontrou was aan sy eggenote, haar vertroue terugwen?
A.Hy kan nie. Daar is niks wat die skuldige persoon kan doen om vertroue terug te wen nie. En dit moet ook nie so wees nie, want as jy mooi daaromtrent dink was daar niks in die begin wat hy of sy gedoen het om daardie vertroue te regverdig in die eerste plek nie. Vertroue is nie iets wat verdien word nie, maar eerder iets wat gegee word. Ons besluit wie ons vertrou. Vertroue is iets wat in my beheer is om te gee of te weerhou.
Vertroue kan nie en moet ook nie gekoppel wees aan die vermoë van ‘n persoon om perfek te wees nie, want niemand van ons is perfek nie. Vertroue moet eerder gekoppel wees aan my besluit met wie ek naby my gaan toelaat, met wie ek ‘n toekoms gaan bou, aan wie ek my hart gaan wys, met wie ek my drome gaan deel.
En wanneer ons só na vertroue kyk, is die antwoord verseker JA. Ja daar kan weer vertroue wees in ‘n huwelik nadat iemand ‘n affair gehad het, maar nie omdat hy of sy perfek is nie, maar omdat die ander persoon hulle oorgegee het tot onvoorwaardelike liefde en genade.
V. Wanneer is ‘n affair ‘n affair – eers wanneer daar seks betrokke is? Is dit ook ‘n affair indien die ontroue party nie noodwendig ‘n emosionele verhouding met iemand het nie, maar wel soms oppervlakkige seks met ander vroue het?
A. Die woordeboek se definisie van ‘n affair is wel eers wanneer dit ‘n seksuele verhouding geword het. Maar in die praktyk kan ek vir jou sê dit is baie meer ingewikkeld as dit. En so ook het ek baie kliënte wat met my sal stry oor presies wat ‘n seksuele verhouding is. So die punt is nie wanneer begin die affair nie, maar eerder wanneer kan ons dit stop sit. En sodra dit seksueel begin raak, is dit feitlik onmoontlik om self dít stop te sit. Ons moet wakker word tot die feit dat seksuele affairs nie net vanuit niks begin nie, daar is ‘n oploop, ‘n opbou wat gebeur voordat dit seksueel raak. En dit is dan wanneer jy nog ‘n kans het om dit stop te sit.
Moet dus nie fokus op “Het ek ‘n affair of nie?”, vra eerder vir jouself die vraag af, waar belê ek tans die meeste van my emosies, tyd en energie. As die antwoord nie by jou huweliksmaat is nie, is jy besig om te belê in ‘n toekomstige affair.
V. Kan berading regtig help om ‘n huwelik ná ‘n affair te “red” – of stel dit maar net die onafwendbare uit?
A. Die idee dat die huwelik verby is omdat iemand verneuk het, moet end kry. ‘n Huwelik is deur dik en dun, goeie en slegte tye, en ja soms is daar ‘n dal van doodskaduwee wat ‘n huwelikspaartjie moet deur gaan, maar dit beteken nie die einde van die huwelik nie.
Ons almal wil ‘n sprokieshuwelik hê, waar ons eindig om te sê “They lived happily ever after”. En ons as Christene het daardie belofte, dat dit wel so met ons kan wees as ons Romeine 8:28 lees wat sê “Alle dinge gebeur ten goed vir dié wie Christus lief het.”
Dit is nie waar dat sprokiesverhale nie pyn en seer, monster en drake, slegte mense en krisisse in het nie. Daar is in alle sprokiesverhale ‘n tragedie iewers in die middel. Maar die groot verskil tussen ‘n sprokiesverhaal en ‘n tragedie is hoe die storie eindig. ‘n Tragedie eindig tragies, waar ‘n sprokiesverhaal met ‘n gelukkige einde eindig.
My advies vir alles paartjies wat hulleself in die dal van doodskaduwee van ‘n affair bevind, is om nie nou jou huwelikstorie te beëindig nie, want dan het jy ‘n tragedie op jou hande. Werk daardeur, gaan sien ‘n berader wat julle kan help, kry goeie vriende, raak betrokke by ‘n ondersteunende selgroep. Doen alles in jou vermoë om nie nou julle liefdestorie te beëindig nie, werk daardeur, sodat jy ook eendag kan sê, selfs dit het ten goede mee gewerk, want ons het nie op die liefde opgegee nie.
V. Hoe weet ‘n mens wanneer jou huwelik, na jou maat se affair, nie meer gered kan word nie, al het julle hard probeer?
A. Solank soos wat julle die huwelik wil red, kan hy gered word.
V. In jou boek verwys jy na “Vergifnis en insig”. Kan jy, in ‘n kort paragraad en sonder om verbatim uit die boek aan te haal, verduidelik wat dit behels?
A.Ons is geleer om te vergewe en vergeet, maar ek dink dit doen meer skade as goed. Vergifnis se doel moet nooit wees om te vergeet nie. Vergifnis se doel is om insig te kry. Insig tot jou maat se seer en pyn, asook insig tot jou eie seer en pyn. Terwyl Jesus op die kruis gehang het en na die soldate gekyk wat hom daar gesit het bespot het, het hy gesê “Vader vergewe hulle want hulle weet nie wat hulle doen nie.”
Jesus kon vergewe want Hy het iets meer geweet as hulle. Hy het insig gehad wat hulle nie gehad het nie.
Ek weet jy voel nou pyn en is besig om emosioneel binne jouself te sterf. Maar daar is ‘n opstanding aan die einde van hierdie emosionele dood. Daar is weer lewe hierna, indien jy dit so kies. Moet nie enige iets onder die mat vee, of van jou pyn en seer hardloop nie. Kyk dit in die oë en werk daardeur. Stoei met dit. Vloek dit. Werk met dit.
Want hoe meer insig jy gaan kry, hoe meer gaan jy kan vergewe. Al is die enigste insig wat jy het, dat julle huwelik hierdeur gaan kan kom, is dit genoeg insig om die vergifnis proses aan die gang te sit.
V. In jou boek verwys jy na “Bou weer julle paradys”. Kan jy, in ‘n kort paragraaf en sonder om verbatim uit die boek aan te haal, verduidelik wat dit behels?
A. “Die liefde is blind”, is iets wat ons almal gehoor en selfs beleef het. Dit is hoe liefde begin, blind. Maar hoe meer ons in die rigting van liefde vir mekaar beweeg hoe meer insig kry ons van mekaar en die wêreld rondom ons. En eweskielik is die druk op ons spontane liefde soveel meer as in die “blinde” stadium. Nou moet ons mekaar liefhê, ten spyte van wat ek sien en weet.
En ja, dit is ware liefde. ”Bou weer julle paradys” is om te besef dat ons in die begin blind was vir mekaar en nou sien ons mekaar naak. Dit help ons om nie die verkeerde afleidings te maak, soos dat ons huwelik perfek of sonder foute is nie. Dit help ons op ‘n plek te kom waar ons besef dat hoe meer ons van mekaar weet, hoe harder gaan ons moet werk om verlief te bly op mekaar.
Om te skei en weer blindelings verlief te raak op ‘n vreemde persoon is maklik, maar wat gebeur wanneer jou oë oop gaan in die nuwe verhouding en jy kan sien. Dan sit jy met dieselfde uitdaging om lief te hê ten spyte van al jou maat se tekortkominge.
Die liefde bly nooit blind nie, want dit is oppervlakkig en kan nie waarlik enige vervulling bied nie. ”Bou weer julle paradys” is om oop oë in jou huwelik te gaan en te bly, en moeite te doen om te beskerm en veg vir wat julle het.
V. In jou boek verwys jy na “Kry afsluiting”. Kan jy, in ‘n kort paragraaf en sonder om verbatim uit die boek aan te haal, verduidelik wat dit behels?
A. “Closure” soos die Engelsman sê, is iets wat baie belangrik is vir enige groot gebeurtenis in ons lewe. Die persoon wat die affair gehad het, moet afsluiting kry met die skelmpie en nie net wegstap nie. Ek raai my kliënte aan om ‘n afskeidsbrief te skryf vir hulle skelmpie. Hulle hoef nie dit noodwendig vir die skelmpie ooit te gee nie, dit gaan meer oor om in jou eie gemoed totsiens te sê. Die persoon op wie verneuk was moet afsluit kry en die realiteit van wat gebeur het aanvaar en nie vir ewig met “hoekom?” vrae rondloop nie.
Afsluiting van die affair stel julle in staat om die spesifieke hoofstuk in julle sprokiesverhaal om te blaai en verder te skryf aan julle “Happily ever after” verhaal.
DIE STRIPSHOW - CENTURION (21 Oktober) Centurion Teater
DIE STRIPSHOW - BLOEMFONTEIN (26 - 29 Oktober) Andre Huguenot Teater
CENTURION, 21 Oktober
As jy 6 of meer kaartjies vir die CENTURION of BLOEMFONTEIN vertoning koop, skenk ek vir jou my nuwe boek “Maak jou huwelik AFFAIR-bestand” absoluut GRATIS.
Centurin kaartjies beskikbaar by Computicket.
BLOEMFONTEIN kaartjies beskikbaar by PACOFS, skakel 051 447 7771
V & A oor Timothy Kieswetter se nuwe boek "Maak jo...
kinders Gesonde Huwelik seksvoorligting bly kalm Kommunikasie verkrag Die Stripshow produksie paklase CUM boekwinkels blow job libido Wat Adam my van Seks geleer het lae libido seks lus rape selfbewus seks vergifnis ouerskap religion emosies verslawing affair stilstuipe selfbeeld jaloesie premature ejakulasie intimiteit Masturbasie Porn verkragting pornografie skei Boeke Thank You Vadersdag kieswetter puberteit vrese cheating scripture verse social media orale seks Die Naakte Feite theology Mentorskap e-Kursus Congratulations molestering egskeiding Ontbyt in die bed en Seks in die kombuis seksuele misdaad skreeu Tieners